दरअसल, दूरसंचार के दिन दूने रात चौगुने विकास ने दुनिया के अंतरिक्ष बाजार में 35०० किलोग्राम से अधिक वजन वाले उपग्रहों की मांग अचानक बढ़ा दी है। जीएसएलवी मार्क-3 के कामकाज शुरू करने के बाद हम संचार उपग्रहों के प्रक्षेपण में आत्मनिर्भर हो जाएंगे और विदेशी ग्राहकों को लुभाने में भी सफल होंगे। इस स्थूलकाय रॉकेट की ऊंचाई किसी 13 मंजिला इमारत के बराबर है और यह ऊंची कक्षाओं में चार टन तक के उपग्रह लॉन्च कर सकता है।